Froland

Froland er en kommune i Agder fylke. Den grenser i nord mot Åmli, i øst mot Tvedestrand, i sør mot Arendal, Grimstad og Birkenes, og i vest mot Evje og Hornnes og Bygland. Kommunesenteret ligger i Osedalen, som er en del av tettstedet Blakstad. 

Dagens kommune ble til ved sammenslåing av tidligere Froland og Mykland kommuner i 1967. 

Kommunevåpenet ble godkjent i 1986. Det viser et sølvfarget ekorn mot en grønn bakgrunn, som symbol på skog og skogsdrift.

Natur og geografi

Geologi
Denne delen av Agder tilhører Bamblefeltet i  det svekonorvegiske grunnfjellsskjoldet, og består av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedeforldingene, med sterk metamorfose under den sistnevnte. Et underlag av 1 600 - 1 450 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 250 - 1 000 mill år gammelt, og stedvis 1 550 - 1 480 millioner år gammelt). De yngste svekonorvegiske dannelsene bevitnes av større formasjoner av granitt. Det er også noe ganger av gabbro og dioritt, sjeldnere eklogitt. Den kaledonske fjellkjedefoldingen nådde ikke ned hit. Forkastningene går i sørvest-nordøst retning.

Froland er kjent blant mineralsamlere for en forekomst hvor det en gang ble funnet relativ store, røde korundkrystaller. Forekomsten befinner seg på Kleggåsen, men må anses til å være tom.  Fram til 1970-tallet var det mange samlere og mineralforhandlere som tok ut betraktelige mengder med korundholdig materiale. Samlere kaller denne korund ofte «rubin» eller «frolandsrubin», men helt riktig er det ikke, siden rubin er navnet for edel rød korund, dvs. klar, gjennomsiktig materiale som kan slipes til smykkesteiner. Selv om fargen kan være skikkelig rød, er disse krystallene på sitt beste gjennomskinnelig med masse inneslutninger og sprekker.

Topografi
Froland er en kommune som domineres av store skogsarealer som gjennomskjæres av to store vassdrag, Nidelva og Tovdalselva. Froland sin høyeste fjeltopp er Befjell på 658 moh. Mange tror at det er Himmelsyna som er høyest, men dette fjellet er kun 645 moh og er Birkenes sin høyeste fjelltopp.

Kommunikasjon
Samferdselslinjen gjennom Froland kommune fra øst mot vest er riksvei 42 som forbinder Arendal og Evje. Riksveien krysser Nidelva og Arendalsbanen ved Blakstad, og her har kommunesenteret i Froland vokst fram. Via riksvei 408 har Froland forbindelse i retning Rykene og Grimstad. Riksvei 41 (markedsført som Telemarksvegen) følger Tovdalselva fra Hynneklev mot Topdalsfjorden og Kristiansand, og i motsatt vei mot Åmli og Treungen og Nissedal i Vest-Telemark.

Arendalsbanen eller Arendalslinjen, også kalt Nelaugbanen, (tidligere Treungenbanen), som er bindeledd mellom Sørlandsbanen og Arendal, går gjennom Froland kommune og har holdeplasser ved Froland kirke og Blakstad.

Næringsliv

Skogbruk og jordbruk har lenge vært viktige næringer i Froland.

Energiselskapet Arendals Fossekompani, grunnlagt 1896, driver tre kraftstasjoner i Froland og Åmli og har sin administrasjon på Bøylefoss i Froland.

Skoler
Blakstad videregående skole er en av Agders største videregående skoler innen yrkesfaglig studieretning.

Historikk
Frolands verk ble grunnlagt som jernverk i 1763 og drevet slik fram til 1867. Etter hvert tok skogsdrift og sagbruk over. I dag er hovedbygningen fra 1791 fredet, og den gamle stallen brukes som kultursenter.  

Skogbrannen i Froland 2008 er en av historiens verste skogbranner i Norge. Over 10 000 dekar skog brant og ble bekjempet av om lag 300 mann fra brannvesenet, heimevernet, sivilforsvaret og Røde Kors, i tillegg til flere helikoptre. Mykland sentrum var truet av brannen fra tre sider. Flere hytter ble flammenes rov, men ingen bebodde bolighus ble rammet. Røyklukten kunne kjennes helt til Thisted i Danmark

Politikk

Kommunestyrevalget 2019

Kommunestyrevalget 2015

Kjente frolendinger
Personer med tilknytning til Froland:
 Niels Henrik Abel (1802-1829), matematiker, død på Frolands verk i april 1829, begravet på Froland kirkegård.
 Iver Steen Thomle (1812-1889), jurist, høyesterettsjustitiarius
 Helene Ugland (1877-1940),  arbeiderpioner (født på Lille Augland i Froland, død i Borås i Sverige)
 Helge Løvland (1890-1984), friidrettsutøver. Gullmedalje i tikamp under OL i Antwerpen.
 Olav Hovatn (1892-2003), superhundreåring,  eldste person i Norge ved sin død i 2003
 Olaf Hammen (1895-1948), forfatter med flere bokutgivelser
 Klemmet Hammen (1902-1978), journalist, dikter og lokalhistoriker
 Sigurd Anderson (1904-1990), guvernør i Sør Dakota, USA 1951-1955
 Hans Paasche Thorne (1914-1982), arkitekt
 Knut Mykland (1920–2005), norsk historiker, professor ved UiB
 Erik Usterud (1921-2008), motstandsmann og lokalpolitiker
 Jan Sagedal (1960-), friidrettsutøver med to NM-gull i kulestøt
 Kåre Sagedal (1960-2012), friidrettsutøver med fem NM-gull i sleggekast
 Jan Kristoffer Dale (1984-), forfatter
 Marte Olsbu (1990-), skiskytter

Galleri

Referanser

Eksterne lenker
 
 
  Turistinformasjon Froland
  Arendalsbanen
  Arendals fossekompani
  Froland.org